Rossiya Ukraina bilan muzokaralarni davom ettirmoqchi

Rossiya prezidentining yordamchisi Vladimir Medinskiy Kreml Ukraina bilan muzokaralarni davom ettirishga tayyorligini ma'lum qildi. Bu haqda “Moskva 24” xabar berdi.
Uning so'zlariga ko'ra, muzokaralarni tugatish Ukrainaning tashabbusi bo'lgan. “O'z navbatida, biz muloqotni davom ettirishga tayyormiz. Ammo yana bir bor ta'kidlayman: tinchlik muzokaralarini davom ettirishda to'p Ukraina tomonida. Muzokaralarni muzlatish butunlay ularning tashabbusi bo'lgan”, — degan Medinskiy.
U Rossiya hech qachon muzokaralardan bosh tortmagani, buni Rossiya prezidenti bir necha bor tasdiqlaganini qayd etgan. “Davlat rahbarlari o'rtasida sammit bo'lib o'tishi uchun jiddiy tayyorgarlik zarur. Davlat rahbarlari suratga olish uchun emas, yakuniy kelishuvlarga erishish va hujjatlarni imzolash uchun uchrashishi kerak”, — degan rasmiy.
Shuningdek, Medinskiy bir oy oldin Rossiya Ukraina tomoniga shartnoma loyihasini topshirgani, unda bir qator fundamental pozitsiyalar kelishib olinganini aytgan. “Biz oldinga siljishga tayyor edik. Biroq, o'shandan beri Ukraina tomonidan muloqotni davom ettirish istagi yo'q. Kiev kelishilgan shartnoma loyihasini rasman tasdiqlamagan. Biz hamkasblarimiz tanaffus qilganiga rozi bo'lmadik. Ular shoshilmayapti, shekilli. To'p to'liq ular tomonida”, — degan Rossiya prezidentning yordamchisi.
Avvalroq Ukrainaning Rossiya bilan yarashish sharti ma'lum qilingandi. Shuningdek, Rossiyaga qarshi sanktsiyalardan keyin dunyoda nimalar o'zgarishi haqida xabar berilgan.